Vax kuyatni ɨɨn viko ñayiu Israel.
Viko nani Paxcua.
N‑xeʼen Jesús ñuu nani Jerusalén.
Ijan yeñuʼu,
n‑nanitnaʼa‑ia xiʼin se ka diko ngutu,
tkachi,
data.
Se ka dama tvini du.
N‑ka nukoo‑s ijan.
N‑kava‑ia ɨɨn chirrión ñɨɨ.
Chirrión jan,
n‑kineʼe‑ia ntdaa se ijan,
xiʼin tkachi‑s,
ngutu‑s.
N‑kida‑ia xa jungoio centau kuechi se ka dama tvini,
te n‑dajane‑ia mexa‑s.
N‑jaʼan‑ia nuu se ka diko data:
—¡Kaneʼe koio ntdaa xaʼa juaʼan!
¡Maxku kada koio ka‑n xa veʼe Taa‑r kuu ná kuu nuyaʼu!
Te n‑ka najaʼan se dakuaʼa‑ia nax jaʼan tnuʼu Ianyuux:
“Yo kudaʼan‑da veʼe Ianyuux.
Kuu ná kuu ñuʼu koko danaa ñaʼa.”
Xijan kuu xa n‑ka jaʼan se Israel nuu‑ia:
—¿Na milagru kada‑n xa dandeʼa ñaʼa‑n xa taxnuni‑n?
¿Nax kuu xa kineʼe‑n se ijan veñuʼu?
N‑jaʼan Jesús:
—Kanu koio veñuʼu yaʼa,
te nuu uni kɨu ndadavaʼa‑r.
Xijan kuu xa n‑ka jaʼan se Israel:
—Uu diko iñu kuia n‑ka kidavaʼa‑s veñuʼu yaʼa,
¿te mee‑n jaʼan xa ndadavaʼa‑n nuu uni kɨu a?
¡Juun!
Ko xaxeʼe yɨkɨ kuñu mee‑ia n‑jaʼan‑ia.
Xijan kuu xa,
na n‑nandoto‑ia xa n‑kuu‑ia ndɨyɨ,
te n‑ka najaʼan se dakuaʼa‑ia xa duʼa n‑jaʼan‑ia.
Te n‑ka jandixa‑s tnuʼu Ianyuux xiʼin tnuʼu n‑jaʼan Jesús.
N‑xo tuu Jesús Jerusalén viko Paxcua,
te n‑ka jandixa ñaʼa kueʼe ñayiu,
chi n‑ka xini‑i milagru n‑kida‑ia.
Ko mee Jesús,
n‑xetnɨɨ anu‑ia nuu ñayiu jan,
chi naʼa‑ia ntdaa xa ka xani ini‑i.
Ña ndoñuʼu‑ia xa jaʼan ndaa ni ɨɨn ñayiu xaxeʼe ñayiu jan.
Chi vaʼa n‑kutnuni ini mee‑ia ntdaa ñayiu.